Document ID: 31994D0375

31994D0375
L 173/12
JURNALUL OFÍCIAL AL UNIUNII EUROPENE
DECIZIA CONSILIULUI
din 6 iunie 1994
privind participarea Comunității, în calitate de membru, la Fondul European de Investiții
(94/375/CE)
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 235 al acestuia,
având în vedere propunerea Comisiei,
având în vedere avizul Parlamentului European (1),
luând notă de Statutul Fondului European de Investiții (2),
întrucât Consiliul European, reunit la Edinburgh, la 11 și 12 decembrie 1992, a invitat Consiliul și Banca Europeană de Investiții să ia în considerare de urgență și în mod favorabil, crearea, cât mai rapid cu putință, a Fondului European de Investiții, denumit în continuare „fondul”;
întrucât fondul constituie un instrument eficace și eficient prin intermediul căruia Comunitatea, în colaborare cu Banca Europeană de Investiții și alte instituții financiare, poate contribui substanțial la dezvoltarea rețelelor transeuropene în sectorul infrastructurilor din transport, telecomunicații și energie și la dezvoltarea întreprinderilor mici și mijlocii;
întrucât investițiile în rețelele transeuropene sunt esențiale pentru buna funcționare a pieței interioare și conform procedurilor prevăzute de statutele fondului, unde investiții de această natură se pot baza pe proiecte ce se realizează în țările limitrofe, precum și în cazul unor proiecte transnaționale;
întrucât susținerea investițiilor întreprinderilor mici și mijlocii este un element esențial pentru consolidarea creării de locuri de muncă;
întrucât fondul va favoriza investițiile în ambele domenii de acțiune, cu scopul de a contribui la urmărirea obiectivelor comunitare;
întrucât mobilizarea rapidă a fondului va stimula o dezvoltare durabilă și echilibrată în interiorul Comunității;
întrucât articolul 30 din statutul Băncii Europene de Investiții abilitează consiliul guvernatorilor acestei Bănci să creeze fondul; întrucât consiliul guvernatorilor a hotărât crearea fondului și stabilirea statutului său;
întrucât Comunitatea poate deveni un membru al fondului;
întrucât va fi asigurată coordonarea necesară între intervențiile fondului și instrumentele financiare și bugetare ale Comunității;
întrucât Comisia va transmite Parlamentului European și Consiliului raportul anual al fondului, însoțit de orice informație complementară care este de interes comunitar particular;
întrucât, pentru atingerea obiectivelor care îi sunt atribuite, fondul trebuie să fie considerat ca o bancă multilaterală de dezvoltare, în sensul Directivei 89/647/CEE a Consiliului (3) și Directivei 91/31/CEE a Comisiei (4);
întrucât tratatul nu prevede, pentru adoptarea prezentei decizii, alte posibilități de acțiune decât cele din articolul 235,
DECIDE:
Articolul 1
Comunitatea este membră a Fondului European de Investiții. Ea este reprezentată de Comisie.
Articolul 2
Comisia informează permanent Consiliul despre lucrările organelor Fondului European de Investiții. În special, Comisia informează Consiliul, de îndată ce este în măsură să o facă, despre problemele care vor fi examinate de către adunarea generală a fondului.
Consiliul poate, la cererea unui stat membru sau a Comisiei, să analizeze aceste probleme.
Fără să aducă atingere articolului 3, Comisia ține seama de rezultatul acestei analize, atunci când adoptă o poziție față de aceste probleme în adunarea generală a fondului.
Articolul 3
Poziția Comunității față de o eventuală mărire de capital al fondului și față de participarea sa la această mărire de capital este decisă de Consiliu în unanimitate, la propunerea Comisiei și după consultarea Parlamentului European.
Adoptată la Luxemburg, 6 iunie 1994.

Labels: 8
2
15
4